รองนายกฯ "วิษณุ" ระบุรัฐสภาโหวตร่างรัฐธรรมนูญวาระ 3 ได้ หลังศาลฯมีคำวินิจฉัย แต่ผลเป็นอย่างไรอยู่ที่สภาฯ
นายวิษณุ เครืองาม รองนายกรัฐมนตรี กล่าวถึง กรณีข้อถกเถียง ภายหลังศาลรัฐธรรมนูญวินิจฉัยให้รัฐสภามีอำนาจยกร่างรัฐธรรมนูญใหม่ แต่ต้องทำประชามติก่อนว่าจะสามารถโหวตลงมติในวาระ 3 ของร่างรัฐธรรมนูญที่อยู่ในการพิจารณาได้หรือไม่ว่า เป็นเรื่องของรัฐสภาจะพิจารณา ซึ่งหากเดินหน้าในวาระ 3 ก็สามารถทำได้ และมีโอกาสที่จะเกิดกรณีที่ไม่มีสมาชิกเข้าร่วมประชุม / สมาชิกเข้าประชุม แต่งดออกเสียง และ ลงติไม่เห็นชอบ ส่วนจะเริ่มทำกันทั้งฉบับ หรือพิจารณาเป็นรายมาตรา ก็อยู่ที่รัฐสภา         ทั้งนี้ส่วนตัวมองว่า ดำเนินการวาระ 3 ให้ได้ข้อยุติไป จะมีผลดีมากกว่าปล่อยให้ค้างคาไว้ ส่วนเมื่อถามว่าการทำประชามติครั้งแรกควรทำในช่วงไหนนั้น เห็นว่าทำช่วงไหนก็ได้ แต่อย่างไรก็ตามต้องรอให้ พ.ร.บ.ประชามติมีผลใช้บังคับเสียก่อน ซึ่งขณะนี้ทราบว่าอยู่ในขั้นตอนวาระ 2 แล้ว ทุกอย่างอยู่ที่รัฐสภาจัดทำรายละเอียด แต่ทั้งนี้เมื่อได้รับการโปรดเกล้าลงพระปรมาภิไธย และประกาศใช้แล้ว กฎหมายประชามติจะมีผลใช้ได้ทันทีไม่ต้องรอระยะเวลา 90 วัน        ส่วนกรณีที่บางฝ่ายกังวลเรื่องของกรอบเวลา ที่จะมีขั้นตอนการทำประชามติ และร่างรัฐธรรมนูญขึ้นมาใหม่ อาจเลยวาระของสภาชุดนี้ นายวิษณุ ย้ำว่า กฎหมายกำหนดว่าให้ทำเสร็จภายในระยะเวลาเท่าไหร่ นั่นหมายถึงว่าสามารถทำให้เสร็จก่อนได้ เช่น หากกำหนดว่าต้องทำให้เสร็จภายใน 280 วัน ก็สามารถทำให้เสร็จก่อนภายใน 30 วันได้ ดังนั้นจะทำให้เห็นว่ากรอบเวลา หรือไทม์ไลน์นั้น สามารถยืดหยุ่นได้